Mies ei aio syödä saamaansa oranssia kalaa.

Jaana Kankaanpää

Normaalisti kuha näyttää tältä.

Kajaanilainen kalastaja Kalevi Väyrynen sai maanantaina oranssin kuhan Sotkamon Jormasjärvestä.

Väyrynen kertoo Maaseudun Tulevaisuudelle, että hän sai kalan suurin piirtein yhdeksän aikaan aamulla.

Kun Väyrynen näki oranssin kuhan ensimmäisen kerran, hän ajatteli, että kyseessä olisi pigmenttihäiriö.

"Niistä Talvivaaran ja Terrafamen myrkyistä on puhuttu. Mietin, onko se niistä myrkyistä, vai onko se joku sairaus", hän sanoo.

Väyrynen toteaa, että Talvivaaran kaivoksen päästöjä tuli ensimmäisenä juuri Jormasjärveen.

Mies ei aio syödä saamaansa oranssia kalaa. Hän sanoo saaneensa samasta järvestä terveitä kaloja, joita hän on syönyt.

"Se panee miettimään, mikä tässä on syynä", Väyrynen sanoo.

Kuhan toisen fileen Väyrynen vei elykeskukseen tutkittavaksi.

Aiemmin Väyrynen ei ole törmännyt täysin vastaaviin kaloihin. Hän kuitenkin muistelee, että vuosikymmeniä sitten ahvenet värjäytyivät eräällä järvellä oransseiksi puuparkin takia. Tällöin kala oli sisältä normaalin vaalea.

Väyrysellä on mökki Jormasjärvellä, josta kalakummajainen nousi. Hän kertoo, että hän on kalastanut pienestä pitäen.

Väyrysen saamasta kalasta kertoi ensimmäisenä Kainuun Sanomat.